**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 23.07.2023 ora 08.00 – 24.07.2023, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 24.07.2023, ora 08.00**

**RÂURI:** **Debitele au fost în general în scădere,** exceptând cursurile inferioare ale Crișului Negru, Crișului Alb, Begăi, Timișului, Bârzavei și cursul mijlociu al Someșului, unde au fost în creștere prin propagare și râurile din bazinele hidrografice: Olt, Vedea, Argeș, Ialomița, Siret, Prut și cele din Dobrogea, unde au fost relativ staționare.

Scurgeri importante pe versanţi, torenţi şi pâraie, viituri rapide pe râurile mici cu efecte de inundaţii locale şi creşteri importante de debite şi niveluri s-au înregistrat pe unele râuri din bazinele hidrografice: Arieș, Prahova, Buzău, pe unii afluenți ai Trotușului, Argeșului superior, Oltului superior și inferior și Mureșului mijlociu, ca urmare a precipitațiilor căzute în interval sub formă de aversă, izolat mai însemnate cantitativ.

Debitele se situează la valori sub mediile multianuale lunare, cu coeficienți moduli cuprinși între 30-90 %, mai mari (în jurul și peste normalele lunare) pe râul Bârzava și cursul inferior al Nerei și mai mici (sub 30% din normalele lunare) pe râurile din bazinele hidrografice: Crasna, Barcău, Bega Veche, Vedea, Tazlău, Rm. Sărat, Bârlad, Jijia, pe unii afluenţi ai Sucevei, Moldovei, Bistriței și pe râurile din Dobrogea.

În interval au fost emise șase **ATENȚIONĂRI HIDROLOGICE** pentru fenomene imediate.

A fost în vigoare **ATENȚIONAREA HIDROLOGICĂ** nr. 96 din 22.07.2023 până la ora 12:00.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în general în scădere**, exceptând cursurile inferioare ale Someșului, Timișului și Bârzavei, unde vor fi în creștere prin propagare și râurile din bazinele hidrografice: Vișeu, Iza, Tur, Crasna, Barcău, Olt, Vedea, Argeș, Ialomița, Siret, Prut și cele din Dobrogea, unde vor fi relativ staționare.

Sunt posibile scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri importante de debite şi niveluri pe unele râuri din nord – vestul și nordul țării, ca urmare a precipitațiilor prognozate sub formă de aversă, izolat mai însemnate cantitativ.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNARE:**

**Debitul la intrarea în țară (secțiunea Baziaș) în** **intervalul 23.07 – 24.07.2023** **a fost în scădere, având valoarea de** **3100 m3/s,** sub media multianuală a lunii **iulie (5350 m3/s).**

În aval de Porțile de Fier, debitele au fost în scădere pe sectoarele Gruia – Tr.Măgurele și Cernavodă – Tulcea și în creștere pe sectorul Zimnicea – Călărași.

**Debitul la intrarea în țară (secțiunea Baziaș) va fi staționar (3100 m3/s).**

În aval de Porțile de Fier, debitele vor fi scădere pe sectoarele Gruia – Călărași și Brăila – Tulcea, în creștere la Cernavodă și staționare pe sectorul Hârșova – Vadu Oii.

**2.** **Situaţia meteorologică în intervalul 23.07.2023, ora 08.00 – 24.07.2023, ora 08.00**

**A.N.M.** a emis **o ATENŢIONARE Meteorologică:**

**M1**

**ATENŢIONARE Meteorologică, cod galben -** valabilă în data **23.07.2023**, vizând **val de căldură, caniculă, disconfort termic ridicat,** conform căreia: Duminică valul de căldură se va menține în sudul teritoriului, unde local va fi caniculă, disconfort termic ridicat, iar indicele temperatură-umezeală (ITU) va depăși ușor pragul critic de 80 de unități. Temperaturile maxime se vor situa în general între 33 și 35 de grade, iar cele minime între 18 și 22 de grade.

**M2**

**ATENŢIONARE Meteorologică, cod galben -** valabilă în data **24.07.2023**, vizând **val de căldură, caniculă, disconfort termic ridicat,** conform căreia: Luni (24 iulie) valul de căldură se va extinde în vestul, sudul și parțial estul țării. Va fi caniculă, disconfortul termic ridicat, iar indicele temperatură-umezeală (ITU) va depăși pragul critic de 80 de unități. Temperaturile maxime se vor încadra în general între 34 și 37 de grade, iar cele minime se vor situa între 18 și 23 de grade.

Notă: Marți valul de căldură se va intensifica și va cuprinde toată țara, iar miercuri va persista la intensitate mare în sudul, estul și parțial în centrul țării.

Aceaste mesaje meteorologice au fost transmise de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:*

* - *CĂLARAŞI, DOLJ, GIURGIU, OLT, TELEORMAN, ILFOV şi Municipiul Bucureşti – ATENŢIONARE Meteorologică, cod Galben – Mesaj 1*
* - *ARAD, ARGEŞ, BACĂU, BRĂILA, BUZĂU, BIHOR, CARAŞ-SEVERIN, CĂLARAŞI, CONSTANŢA, DÂMBOVIŢA, DOLJ, GALAŢI, GIURGIU, GORJ, IALOMIŢA, MEHEDINŢI, OLT, PRAHOVA, SATU-MARE, TELEORMAN, TIMIŞ, TULCEA, VÂLCEA, VASLUI, VRANCEA, ILFOV şi Municipiul Bucureşti – ATENŢIONARE Meteorologică, cod Galben – Mesaj 2*

**În ţara,** vremea a fost călduroasă în sud-vest și în extremitatea de sud, iar indicele temperatură-umezeală a mai atins pragul critic de 80 de unități cu totul izolat în sudul Munteniei. Cerul a fost variabil, cu înnorări temporare în Muntenia, Dobrogea, sudul și centrul Moldovei, jumătatea de sud a Transilvaniei și nord-estul Olteniei, unde local au fost averse și trecător descărcări electrice. Izolat cantitățile de apă au depășit 15...25 l/mp, iar în județul Alba au fost confirmate căderi de grindină. Vântul a suflat slab și moderat, pe arii restrânse cu unele intensificări în regiunile sudice și sudestice. Temperaturile maxime mai scăzute față de ziua precedentă în regiunile sudice și estice, s-au încadrat între 24 de grade la Întorsura Buzăului și Mahmudia și 33 de grade la Zimnicea. La ora 06 se înregistrau valori de temperatură cuprinse între 8 grade la Joseni, Miercurea Ciuc și Toplița și 23 de grade la Mahmudia. Spre sfârșitul intervalului în depresiuni izolat s-a format ceață.

***OBSERVAȚII:*** *au fost emise 18 mesaje pentru fenomene meteorologice periculoase imediate emise după cum urmează: - 1 avertizare cod portocaliu și 17 atenționări cod galben.*

**La Bucureşti,** valorile de temperatură au fost mai scăzute față de ziua precedentă, astfel temperatura maximă a fost de 28 de grade la Afumați, 29 de grade la Băneasa și 30 de grade la Filaret. Cerul a fost variabil, cu înnorări în prima parte a zilei când trecător în unele cartiere a plouat slab. Vântul a suflat slab și moderat. La ora 06 se înregistrau 16 grade la Băneasa, 18 grade la Afumați și 19 grade la Filaret.

**3. Prognoza meteorologică în intervalul 24.07.2023, ora 08.00 – 25.07.2023, ora 08.00**

**În ţara,** valul de căldură se va extinde în vestul, sudul și parțial în estul țării, unde va fi caniculă și disconfortul termic ridicat. Indicele temperatură-umezeală (ITU) va depăși pragul critic de 80 de unități pe arii relativ extinse în Banat, Crișana, Oltenia, Muntenia, sudul Moldovei și cu totul izolat în rest. Temperaturile maxime se vor încadra în general între 30 și 37 de grade, iar cele minime se vor situa între 15 și 25 de grade, mai scăzute în zonele depresionare până în jurul a 10 grade. Cerul va fi mai mult senin, dar mai ales noaptea în nord-vestul, nordul și pe arii restrânse în centrul teritoriului vor fi înnorări temporare, frecvente descărcări electrice, intensificări ale vântului, vijelii, descărcări electrice și averse.

Izolat vor fi condiții de grindină, iar cantitățile de apă vor depăși 20...25 l/mp. Noaptea, izolat vor fi condiții de ceață, mai ales în depresiuni și în sud-est.

**La Bucureşti,** vremea va deveni caniculară, cu disconfortul termic în creștere și un indice temperatură-umezeală (ITU) ce va depăși pragul critic de 80 de unități. Cerul va fi mai mult senin. Vântul va sufla slab până la moderat. Temperatura maximă se va situa în jurul valorii de 36 de grade, iar cea minimă va fi de 18...21 de grade.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**Garda Națională de Mediu, Comisariatul Județean Constanța** informează telefonic despre izbucnirea în data de 23.07.2023, pe raza comunei Cogealac, județul Constanța, a unui incendiu cu degajări mari de fum la o groapă de gunoi, ce se manifestă pe o suprafață de cca 2500 mp.

Nu este cunoscută cauza incendiului. Se va reveni cu informații.

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

**A.B.A. Prut-Bârlad**

Județul Vaslui

Se mențin prevederile „Planului de restricții si folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui din acumularea Solești.

Judetul Iasi

Se mentine situatia de restrictii in alimentarea cu apa pentru piscicultura la folosintele:

 S.C. PISCICOLA S.RL. Iasi, S.C. Noralex S.A. Iasi si S.C. CC & PES S.R.L. Iasi prin reducerea debitelor la sursa r. Miletin – ac.Halceni corespunzator treptei II de aplicare a restrictiilor.

**DIRECȚIA COMUNICARE**